ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Една от основните цели на реформата на настоящата обща политика в областта на рибарството (ОПОР)[[1]](#footnote-2) е постигането на равнище на експлоатация за максимален устойчив улов за всички запаси, за да се възстановят и поддържат популациите от рибните запаси на устойчиви равнища, т.е. над нивата на биомаса, които позволяват максимален устойчив улов. Устойчивата експлоатация на морските биологични ресурси може да бъде реализиранa по-ефективно посредством многогодишен подход към управлението на рибарството чрез приемане на многогодишни планове за управление на рибарството, които съгласно настоящата ОПОР следва да отразяват особеностите на различните риболовни дейности и на запасите. Многогодишните планове за управление следва да осигурят рамката за устойчивата експлоатация на запасите, като в тях се определят ясно сроковете и предпазните механизми в случай на непредвидена промяна в състоянието на рибните запаси.

През 2013 г. между Европейския парламент, Съвета и Европейската комисия беше създадена междуинституционална работна група за многогодишните планове с цел съгласуване на действията, с които да се улесни разработването и въвеждането на многогодишните планове в рамките на ОПОР. Работната група реши, че целевите равнища, съответстващи на целта за максимален устойчив улов, следва да се изразят като научно разработен диапазон от стойности на Fmsy, които след това да бъдат определени от съзаконодателите и посочени в плана. Съветът ще приеме мерки за определянето и разпределянето на възможностите за риболов на годишна база въз основа на научните становища и по начин, който позволява постигне на целите на плана[[2]](#footnote-3).

Първият многогодишен план за управление след реформата на ОПОР беше приет за региона на Балтийско море. С Регламент (ЕС) 2016/1139 беше създаден многогодишен план за запасите от треска, херинга и цаца (по-долу „съответните запаси“) в Балтийско море (по-долу „планът“). Целта на плана е да се гарантира, че експлоатацията на съответните запаси възстановява и поддържа популациите на тези запаси над нивата, на които може да се постигне максимален устойчив улов. В този план се определят количествено измерими цели, т.е. диапазони на смъртност от риболов, както и референтни равнища на опазване, изразени като MSY Btrigger и Blim. Числените стойности на посочените параметри са взети от научните становища, предоставени от Международния съвет за изследване на морето (ICES) през 2015 г.[[3]](#footnote-4) Извършената през 2017 г. научна оценка показва, че съответните стойности на максималния устойчив улов за запасите от херинга в Ботническо море и в Ботническия залив са се променили.

В член 5, параграф 6 от Регламент (ЕС) 2016/1139 е предвидено, че когато, въз основа на научни становища, Комисията счита, че референтните равнища на опазване, предвидени в приложение II към посочения регламент, вече не изразяват правилно целите на плана, тези референтни равнища може да бъдат внесени по спешност за преразглеждане в Европейския парламент и Съвета.

Поради това Комисията възнамерява да предложи изменение на Регламент (ЕС) 2016/1139 с оглед на най-новите и най-добри налични научни становища.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

Научната обосновка за изменението беше предоставена от ICES. През 2017 г. ICES извърши оценка на запасите от херинга в Ботническо море и в Ботническия залив[[4]](#footnote-5). Идентифицирането на запасите беше основен въпрос, разгледан от учените — т.е. дали да се обедини оценката на двете зони или те да продължат да бъдат оценявани поотделно. Беше решено запасите да се обединят въз основа на следните съображения:

а) не съществуват убедителни биологични доказателства за обединяване или разделяне на запасите;

б) наличните данни не позволяват надеждна качествена оценка на запасите от херинга в Ботническия залив и е малко вероятно положението да се подобри в бъдеще;

в) не се очаква свръхексплоатация по отношение на по-малкия компонент запаси в Ботническия залив при сливането му с по-големия компонент запаси от херинга в Ботническо море.

В резултат на сливането на двата запаса ICES изчисли новите референтни стойности за максималния устойчив улов. Получената стойност за FMSY е 0,21. Бяха изчислени съответните диапазони на FMSY, което доведе до FMSY lower (най-ниска стойност) от 0,15 и FMSY upper (най-висока стойност) от 0,21. Поради вероятността биомасата на запасите да падне под предпазните равнища FMSY upper се ограничава до FMSY  0,21 и е равна на тази стойност. Съответните равнища на биомасата MSY Btrigger и Blim бяха изчислени съответно на 283 180 и 202 272 тона.

Не беше извършена конкретна оценка на въздействието, тъй като въздействието на прилагането на концепцията за максимален устойчив улов при управлението на рибарството вече е оценено в рамките на оценката на въздействието за реформата на ОПОР. Последиците от постигането на максимален устойчив улов бяха изразени количествено като част от тази оценка на въздействието[[5]](#footnote-6). Нова оценка на въздействието не би добавила нова информация към наличната от предишната оценка. Промените в съществуващия регламент съответстват на член 5, параграф 6 от него и са вследствие на научни становища. Те са от основно значение за определянето или преразглеждането, според случая, на годишните възможности за риболов за Балтийско море и правилното функциониране на новата ОПОР.

3. ПРАВНИ ЕЛЕМЕНТИ НА ПРЕДЛОЖЕНИЕТО

**Обобщение на предлаганите мерки**

Основната мярка е да се улесни постигането на устойчиво рибарство, както е предвидено в рамките на реформата на ОПОР, чрез адаптиране на съответните стойности за максималния устойчив улов към най-добрите налични научни становища.

**Правно основание**

Член 43, параграф 2 от Договора за функционирането на Европейския съюз.

**Принцип на субсидиарност**

Предложението попада в обхвата на изключителната компетентност на Европейския съюз.

**Принцип на пропорционалност**

Настоящото предложение е за изменение на вече съществуващи мерки, следователно няма основание за загриженост по отношение на принципа на пропорционалност.

**Избор на инструмент**

Предлаган инструмент: регламент на Европейския парламент и на Съвета.

Други средства не биха били подходящи тъй като изменението на регламент се извършва чрез друг регламент.

4. ОТРАЖЕНИЕ ВЪРХУ БЮДЖЕТА

Тази мярка не поражда допълнителни разходи за Съюза.

2017/0348 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕС) 2016/1139 по отношение на диапазоните на смъртност от риболов и предпазните равнища за някои запаси от херинга в Балтийско море

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 43, параграф 2 от него,

като взеха предвид предложението на Европейската комисия,

след предаване на проекта на законодателния акт на националните парламенти,

като взеха предвид становището на Европейския икономически и социален комитет[[6]](#footnote-7),

в съответствие с обикновената законодателна процедура,

като имат предвид, че:

(1) С Регламент (ЕС) 2016/1139 на Европейския парламент и на Съвета[[7]](#footnote-8) беше създаден многогодишен план за запасите от треска, херинга и цаца в Балтийско море (по-долу „планът“). Целта на плана е да допринесе за постигането на целите на общата политика в областта на рибарството, и по-специално да гарантира, че експлоатацията на живите морски биологични ресурси води до възстановяване и поддържане на популациите на подлежащите на улов видове над равнищата, на които може да се постигне максимален устойчив улов.

(2) В член 1 от Регламент (ЕС) 2016/1139 се определят съответните рибни запаси в Балтийско море, включително запасите от херинга в Ботническо море и в Ботническия залив. С цел да се гарантира пълната възпроизводителна способност на тези запаси, в приложения I и II към посочения регламент са определени референтни равнища на опазване, включително диапазони на смъртността от риболов и референтни равнища на биомасата на репродуктивния запас.

(3) Научната оценка на запасите от херинга в Ботническо море и в Ботническия залив, извършена през 2017 г. от Международния съвет за изследване на морето (ICES), показа, че тези два запаса са сходни. Вследствие на това ICES обедини двата запаса в един, промени границите на географската зона на разпространение и оцени повторно диапазоните на смъртността от риболов по отношение на максималния устойчив улов, както и съответните референтни равнища на опазване. Определените в резултат на това запаси и цифрови стойности се различават от посочените в член 1 от Регламент (ЕС) 2016/1139 и в приложения I и II към него.

(4) В член 5, параграф 6 от Регламент (ЕС) 2016/1139 е предвидено, че когато, въз основа на научни становища, Комисията счита, че референтните равнища на опазване, предвидени в приложение II към посочения регламент, вече не изразяват правилно целите на плана, тези референтни равнища може да бъдат внесени по спешност за преразглеждане в Европейския парламент и Съвета.

(5) Целесъобразно е да се извърши изменение по спешност на член 1, букви д) и е) от Регламент (ЕС) 2016/1139 и на приложения I и II към него, за да се гарантира, че възможностите за риболов за съответните запаси са определени в съответствие с актуализираните референтни равнища на опазване.

(6) Регламент (ЕС) 2016/1139 следва да бъде съответно изменен,

ПРИЕХА НАСТОЯЩИЯ РЕГЛАМЕНТ:

Член 1
**Изменения на Регламент (ЕС) 2016/1139**

Регламент (ЕС) 2016/1139 се изменя, както следва:

(1) Член 1, параграф 1 се изменя, както следва:

а) буква д) се заменя със следното:

„д) херинга (*Clupea harengus*) в подучастъци 30—31 на ICES (херинга в Ботническия залив);“;

б) буква е) се заличава.

(2) В приложение I вписванията за запасите от херинга в Ботническо море и в Ботническия залив се заменят със следното вписване:

|  |  |  |
| --- | --- | --- |
| „Херинга в Ботническия залив | 0,15 — 0,21 | 0,21 — 0,21“. |

(3) В приложение II вписванията за запасите от херинга в Ботническо море и в Ботническия залив се заменят със следното вписване:

|  |  |  |
| --- | --- | --- |
| „Херинга в Ботническия залив | 283 180 | 202 272“. |

Член 2
**Влизане в сила**

Настоящият регламент влиза в сила в деня след деня на публикуването му в *Официален вестник на Европейския съюз*.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Европейския парламент За Съвета

Председател Председател

1. ОВ L 354, 28.12.2013 г., стр. 22. [↑](#footnote-ref-2)
2. Работна група за многогодишните планове. Окончателен доклад, април 2014 г. — <http://www.europarl.europa.eu/meetdocs/2009_2014/documents/pech/dv/taskfor/taskforce.pdf> [↑](#footnote-ref-3)
3. Становище на ICES по специално искане. Становище на ICES от 2015 г., книга 6. Искане на ЕС до ICES за предоставяне на диапазони на FMSY за определени запаси в Северно и Балтийско море. [↑](#footnote-ref-4)
4. ICES, 2017 г. — Доклад от семинара относно основните запаси в Балтийско море (WKBALT), 7—10 февруари 2017 г., Копенхаген, Дания. ICES CM 2017/ACOM:30, стр. 108. [↑](#footnote-ref-5)
5. SEC(2011) 891. [↑](#footnote-ref-6)
6. ОВ С [...], [...] г., стр. [...]. [↑](#footnote-ref-7)
7. Регламент (ЕС) 2016/1139 на Европейския парламент и на Съвета от 6 юли 2016 г. за създаване на многогодишен план за запасите от треска, херинга и цаца в Балтийско море и за видовете риболов, които експлоатират тези запаси, за изменение на Регламент (ЕО) № 2187/2005 на Съвета и за отмяна на Регламент (ЕО) № 1098/2007 на Съвета (ОВ L 191, 15.7.2016 г., стр. 1). [↑](#footnote-ref-8)